**Græse og Sigerslevvester Pastorat / Helsingør Stift**

Første afsnit (om løn og ansættelsesforhold) varetages af Biskoppen.

Vores dygtige og afholdte præst har efter 3 år fået embede i Jylland.

**Vi søger derfor en præst, der:**

* vil være der, når der er brug for ham/hende – fordi mennesket kommer først
* har noget på hjerte og åbent og frimodigt kan forkynde evangeliet om tro, håb og Jesu kærlighed på en levende og nærværende måde til den tid, vi lever i, så menigheden kan få noget med sig hjem
* har lyst og mod til i samarbejde med menighedsrådet og de frivillige både at gå nye veje og med respekt for traditionen at udvikle gudstjenesten og kirkelivet
* er interesseret i og har lyst til at arbejde med børn og unge, samt nytænke og udvikle dette arbejde
* er udadvendt og synlig i det lokale miljø.

**Vi kan tilbyde**

To sogne med hver sin kirke men med fælles menighedsråd, præst og øvrigt personale. Græse Kirke ligger i umiddelbar nærhed af præsteboligen, Sigerslevvester Kirke ligger et par kilometer derfra. Sognene har 2988 indbyggere, hvoraf 78,7% er folkekirkemedlemmer. Heraf er en mindre skare meget trofaste kirkegængere.

Der afholdes gudstjeneste alle søndage og helligdage i en af kirkerne, og 4 gange om året er der gospelgudstjeneste i vores nyrestaurerede store Kirkelade. Kirkeladen er en fantastisk ramme om mange af kirkens aktiviteter. Den anvendes til koncerter, sangaftener og til mange af de andre arrangementer og aktiviteter, der har noget at byde på for alle aldersgrupper i sognet, og som søger at imødekomme vidt forskellige interesser og behov, som vi ønsker, en ny præst kan blive en del af:

* Vores meget store gospelkor med egen dirigent mødes hver torsdag aften og deltager i gudstjeneste fire gange om året.
* Der er sognemøde den første onsdag eftermiddag i måneden med foredrag og fællessang.
* Der er faste fællesskaber som ”Nørkleklub”, ”Hyg, byg og bryg” samt ”Vandrende Fugle”.
* Den første lørdag i december afholdes stort Julemarked på præstegårdens gårdsplads og i Kirkeladen.
* Der er konfirmandundervisning tirsdag og torsdag eftermiddag i Konfirmandlokalet i Kirkeladen.

Der samarbejdes med nærliggende kirker om afvikling af gudstjenester og andre tjenester i forbindelse med ferier og sygdom.

Nord for præstegården er kirkens 10 ha jord ved at blive omlagt til skov. Stierne er lavet, og skoven rejses i foråret 2025. Formålet er at etablere et rekreativt område til glæde og fremme af livskvaliteten for sognenes beboere samt at give nye og anderledes muligheder for afholdelse af gudstjeneste og andre kirkelige aktiviteter.

**Om sognene**
Vore sogne består af landsbyerne Græse og Sigerslevvester samt Græse Bakkeby, som er et nyere byområde udenfor Frederikssund. Græse Bakkeby har 2291 indbyggere og er smukt beliggende ved Roskilde Fjord, 3 km. fra Frederikssund centrum. I Græse Bakkeby er der skole, daginstitutioner og en Brugs samt medborgerhus. Boligerne er en blanding af lejeboliger, andels- og ejerboliger.

Græse er en landsby med 214 indbyggere, 2 km. fra Græse Bakkeby og ca. 5 km. fra Frederikssund centrum. Græse Kirke er beliggende midt i Græse by.

Sigerslevvester er ligeledes en landsby, som med opland har 323 indbyggere. Her er Sigerslevvester Kirke det centrale punkt.

Der er busforbindelser til Hillerød og Frederikssund by, hvorfra der er 10 minutters drift via S-tog til København. En afstand der er gjort forholdsvis kortere, efter metroen er kommet til.

Frederikssund Campus er beliggende 4 km. fra Græse og tilbyder ungdomsuddannelser som 10. klasse, gymnasiale uddannelser samt flere erhvervsuddannelser.

Frederikssund er en gammel købstad, beliggende ved Roskilde Fjord, og mulighederne for naturoplevelser på begge sider af fjorden, såvel som på fjorden, er mange.

**Arbejdsforhold,**
*Kirker, kirkegårde og kontorforhold*

Græse og Sigerslevvester Kirker er begge middelalderkirker, som løbende er blevet restaureret og fremtræder i meget fin og vedligeholdt stand. Der er kirkegård til begge kirker.

Der vil i præsteboligen være et tjenstligt lokale / et præstekontor.

Kirkeladen er som sådan en længe i præstegården men bygningsmæssigt uafhængig af præsteboligen, og ligger tæt på Græse Kirke. På samme måde huser en anden længe til præstegården graverværksted og -faciliteter.

*Menighedsråd*
Der er et godt samarbejde i menighedsrådet, som har 7 valgte medlemmer og mødes omkring 10 gange om året. Der er indgået aftale med Frederikssund Kirke / ekstern partner om varetagelse af administrative opgaver som bogføring og regnskab samt kirkebogsføring.

*Personale og Kolleger*

Personalet består af 1 graver og 1 gravermedhjælper på fuld tid, 1 kirkesanger, 1 organist, 1 kirke- og kulturmedarbejder, 1 kirketjener – alle på deltid.

**Tjenestebolig**

Præsteboligen er opført i 1872 og står som hvidkalket med rødt tegltag, som senest er renoveret midt i 80’erne. Boligen er beliggende Græse Bygade 25, 3600 Frederikssund.

Præsteboligen er løbende renoveret med udskiftning af køkken i 2010, istandsættelse af underetage med udskiftning af døre og vinduer i 2019 og total istandsættelse af 1. sal i 2021. Præsteboligen fremtræder i meget god stand.

Det samlede boligareal udgør ca. 350 m2 foruden præstekontoret, samt 4 disponible kælderrum. I stueetage forefindes hall, toilet og præstekontor med samtalerum. Desuden stue, spisekøkken, spisestue og tv-stue samt bryggers.

Præstekontor og samtalerum på i alt ca. 40 m2 vender mod syd og fremtræder lyst og venligt. Der er adgang fra hallen, og rummene indeholder almindeligt kontorinventar.

Af hårde hvidevarer i boligen kan nævnes dobbelt køle/frys, opvaskemaskine, dobbelt ovn, kogetop, vaskemaskine og tørretumbler.

På 1. sal er der fællesrum, 2 badeværelser og 5 soveværelser.

Opvarmning er ved jordvarme med en årlig el-udgift til varme og øvrigt el-forbrug på omkring kr. 32.000. Vand koster i 2024, inklusive afgifter, kr. 55,59 pr. m3.

Præstegården har terrasse mod sydvest og mod nord og en stor velanlagt have, ca. 4800 m2, afgrænset af træer mod mark. Haven er udlagt som græsplæne og opdelt i niveauer med nye og gamle frugttræer. Der er for nylig anlagt stendige i haven og trampesti i skovstykke med indhegnet sø. Græsarealet omkring præstebolig klippes af graver.

**Yderligere information**

Menighedsrådet ved:

Anders Lysholm Christensen, tlf.: 21779716, mail: lysholm@hvh-aps.dk

Jytte Hare, tlf.: 29280299, mail: Jytte.hare@gmail.com

Provst Eskil Simmelsgaard Dickmeiss, tlf. 47170067 og 23451829. Mail: esdi@km.dk